Koronavirus: Pensioenarisse kry inkopie-uur by Pick n PayArgieffoto Pick n Pay het ŉ spesiale inkopie-uur vir pensioenarisse (persone ouer as 65) aangekondig. Pick n Pay sal vanaf 18 Maart sy supermarkte elke Woensdag ŉ uur vroeër oopmaak. Persone ouer as 65 sal eksklusief tussen 07:00 en 08:00 inkopies kan doen. Klante sal ŉ geldige ID-dokument moet toon om die winkel in dié tyd te betree. John Bradshaw, uitvoerende hoof vir handeldryf by Pick n Pay, het gesê dié inkopie-uur spruit uit ŉ voorstel deur die aanlyn gemeenskap. “Ons het vinnig met ons takke saamgewerk om dit ŉ realiteit te maak.” Hy het gesê die maatskappy wil die welstand van sy klante ondersteun. “Ons weet die nuwe koronavirus is ŉ groter bedreiging vir ouer mense. Dit is dus belangrik dat ons ouer klante so ver as moontlik ŉ beperking moet plaas op die getal kere wat hulle in besige ruimtes moet wees. Hierdie toegewyde inkopie-uur vir ons ouer klante bied aan hulle eksklusiewe gebruik van die winkel.” Smart Shoppers ouer as 60 sal ook dubbelpunte verdien. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.